上親庭壽
作者：衛涇
朝代：宋

paragraphs: 中興申甫來高崧，卜人吉夢占維熊。
生賢應有造化工，吾家積善慶所鍾。
公跨鸞馭從蓬宮，襟懷廓落凌秋空。
居鄉惠愛先困窮，譚笑萬戶生春融。
在官履行潔且忠，此心須信天可通。
福善有道非濫蒙，歲寒乃知柏與松。
從今風虎依雲龍，扶摇萬里乘長風。
結知丹扆恩厖鴻，金貂赤舄華吾宗。
尊榮安壽仁之功，從教綠鬢宜方瞳。
義方垂教慚倥侗，青氈欲使揚祖風。
勉策駑駕追逸蹤，它年樂事來迎逢。
燕山嘉譽難獨隆，宴堂清曉祥雲濃，槐庭晝永陰重重。
千歲風月誰與同，敬祝王母偕僊翁。